钦定古今图书集成/明伦汇编/闺媛典/第259卷 > 成性母祖氏
## 钦定古今图书集成/明伦汇编/闺媛典/第259卷 > 成性母祖氏

按《和州志》：祖氏，成性母也。夫早亡，氏年二十有七，拊
心痛哭不食。翁姑谓曰：“妇死则得矣，以尺五幼孤遗
我老人，亡者其能瞑目乎？且妇亡又重吾累，予两人
能复堪此乎？”氏以是缓须臾死，曰：“予有死之心而固
之安虑不成吾志，顾何忍以孤儿累二老？”自是掩帏
不出，惟姑及母得见，馀人不一接也。一日溽暑，挥汗
如渍，姑谓曰：“妇何不随予乘凉？”曰：“妇久宜死，死则入棺，所处室虽隘，不犹愈于棺乎？”姑笑而慰之。性时方
六岁，始就外傅，日读书半篇，诗数首。晚归，必问今日
所读何书，读书几何。性背而记之，氏稍自喜。性少时
多病，疟痢踵患，氏抚泣曰：“吾之所以不即死者，以有
汝耳。今复如是，得无速予死耶！”性病释，乃少解。三年
之内，衣不帛，食不甘，足不逾阃，虽伯姒及母家有来
视，无往见。姑没，哀痛过节，病亦剧。性捧药以进，命置
药携至榻前，哽咽不能言，徐曰：“尔祖母已逝，我益无
可恃。今汝已九岁矣，汝能自成立，善事尔祖，我虽死
亦无恨。此予毕志之日也，安用药为？”后其姑十日而
死。